บริษัท สุรพลฟู้ดส์ จำกัด (มหาชน) ได้พยายามสร้างความเข้มแข็งในการดำเนินธุรกิจ
โดยการปรับปรุงประสิทธิภาพการทำงานในทุกขั้นตอน
การควบคุมและเข้มงวดในระบบความปลอดภัยของอาหาร (Food Safety)
เพื่อสร้างความมั่นใจและความพึงพอใจให้กับผู้บริโภค และที่สำคัญ
บริษัทยึดมั่นหลักการดำเนินธุรกิจอย่างเป็นธรรมกับผู้ที่เกี่ยวข้อง (Stakeholders) ทุกภาคส่วน
ซึ่งบริษัทฯ มีความเชื่อมั่นอย่างแรงกล้าว่า
แนวนโยบายการดำเนินธุรกิจดังกล่าวจะช่วยผลักดันการเจริญเติบโตของบริษัทฯ
อย่างมีเสถียรภาพและมั่นคงในระยะยาว

บริษัทมีแนวนโยบายในการดำเนินธุรกิจที่สำคัญ เพื่อให้บรรลุถึงเป้าหมายดังที่ได้กล่าว ถึงในข้างต้น
ดังนี้

1. ด้านการบริหารจัดการ

-   จัดทำแผนการดำเนินงานในทุกกิจกรรมการปฏิบัติงาน
    โดยมีการกำหนดตัวชี้วัดผลการดำเนินงาน (KPIs) เพื่อช่วยในการประเมินผลการปฏิบัติงาน
    และปรับปรุงประสิทธิภาพการทำงาน
    โดยกำหนดหน่วยงานผู้รับผิดชอบที่ชัดเจนในการติดตามประเมินผลการปฏิบัติงาน

-   ทบทวนและปรับลดขั้นตอนการทำงาน และกิจกรรมที่ไม่เกิดมูลค่าเพิ่ม (Non Value-added
    Activities) เพื่อให้เกิดความคล่องตัวในการปฏิบัติงาน
    และสามารถตอบสนองต่อความต้องการของลูกค้าได้ทันท่วงที

-   เพิ่มความเข้มงวดในการควบคุมต้นทุนและค่าใช้จ่าย
    โดยเฉพาะอย่างยิ่งการปรับลดค่าใช้จ่ายที่ไม่จำเป็นตลอดทั้งห่วงโซ่คุณค่า (Value Chain)
    แต่การปรับเปลี่ยนดังกล่าวจะต้องไม่กระทบต่อคุณภาพและรสชาติของสินค้า

-   บริษัทมีนโยบายเปิดรับข้อเสนอความร่วมมือทางธุรกิจและการค้ากับพันธมิตรทางการค้าต่างๆ
    โดยจะคำนึงถึงผลประโยชน์โดยรวมของทุกฝ่ายเป็นสำคัญ

2. ด้านการขายและการตลาด

-   ขยายฐานการจำหน่ายสินค้าให้ครอบคลุมทั้งสินค้าในกลุ่มพร้อมปรุง (Ready-to-cook)
    และกลุ่มพร้อมรับประทาน (Ready-to-eat)
    เพื่อเพิ่มโอกาสทางธุรกิจและรองรับความต้องการของลูกค้า

-   ดำเนินกลยุทธ์การรักษาความสัมพันธ์ระยะยาวกับลูกค้าอย่างเข้มข้นและต่อเนื่อง
    พร้อมทั้งเร่งรัดการขยายการขายไปยังกลุ่มลูกค้าและกลุ่มประเทศใหม่ๆ มากขึ้น

-   เพิ่มมูลค่าการขายในช่องทางการจำหน่ายในประเทศให้มากขึ้น
    เพื่อกระจายตลาดและฐานลูกค้าให้มากขึ้น

3. ด้านการจัดการคุณภาพและความปลอดภัยของสินค้า

-   ดำเนินมาตรการและแผนงานด้านคุณภาพและความปลอดภัยของสินค้าอย่างเข้มงวด
    โดยกำหนดมาตรการทั้งในเชิงการป้องกัน (Preventive Measures)
    และเชิงการแก้ไขปัญหา (Corrective Measures) ในทุกขั้นตอนการผลิต
    ตั้งแต่การรับวัตถุดิบ การผลิตสินค้า ไปจนถึงการส่งมอบสินค้าให้ผู้บริโภค
    ซึ่งทุกขั้นตอนการผลิตจะมีระบบการตรวจสอบย้อนกลับได้ (Traceability)
    เพื่อช่วยสร้างความมั่นใจให้กับลูกค้าทั้งในเรื่องคุณภาพและความปลอดภัย

4. ด้านการพัฒนาบุคลากร

-   จัดทำเป้าหมายและกลยุทธ์ด้านการพัฒนาบุคลากร
    โดยการเพิ่มประสิทธิภาพในงานด้านการบริหารงานบุคคล (Human Resources
    Management) การพัฒนาบุคลากร (Human Resources Development)
    และการพัฒนาองค์กร (Organization Development)
    เพื่อเป็นกลไกสำคัญในการผลักดันการดำเนินธุรกิจให้เติบโตขึ้นอย่างมั่นคงในระยะยาว

-   ดำเนินการปลูกฝังและนำหลักการขีดความสามารถที่ดีของพนักงาน (Core Competency)
    ไปสู่การปฏิบัติงานของพนักงานทุกคนอย่างเป็นรูปธรรม
    โดยพนักงานทุกคนจะต้องยึดมั่นในวัฒนธรรมองค์กร ” FORESEES Team Spirit ” ได้แก่
    ความเอาใจใส่ลูกค้า (Customer Focus) การบริหารการเปลี่ยนแปลง (Change
    Management) การติดต่อสื่อสาร (Communication) ความคุ้มค่า (Cost
    Effectiveness) รวมถึงความศรัทธาการทำงานเป็นทีม (Team Spirit)
    และบรรษัทภิบาล (Corporate Governance)

5. ด้านบรรษัทภิบาล

-   คณะกรรมการ ผู้บริหาร และพนักงานทุกคนจะต้องปฏิบัติหน้าที่อย่างสุจริต
    เต็มกำลังความสามารถ และคำนึงถึงประโยชน์ของบริษัทและผู้ถือหุ้นเป็นสำคัญ
    ซึ่งเป็นไปตามนโยบายการกำกับดูแลกิจการ (Corporate Governance Policy)
    ของบริษัท ขณะเดียวกัน
    การทำธุรกรรมกับพันธมิตรทางการค้าและคู่ค้าทุกรายจะต้องมีความโปร่งใส ถูกต้อง
    และตรวจสอบได้

บริษัทจะดำเนินการติดตามและทบทวนนโยบายการกำกับดูแลกิจการของบริษัทอย่างสม่ำเสมอและต่อเนื่อง
เพื่อให้สอดคล้องกับกฎหมายที่ประกาศใช้ และแนวปฏิบัติที่เสนอโดยหน่วยงานต่างๆ เช่น
คณะกรรมการกำกับหลักทรัพย์และตลาดหลักทรัพย์ ตลาดหลักทรัพย์แห่งประเทศ
และองค์การสหประชาชาติว่าด้วยการค้าและการพัฒนา (UNCTAD) เป็นต้น